b'\n_START_ARTICLE_\nSamatata\n_START_PARAGRAPH_\nEl Regne de Samatata (o Samata) fou un antic regne a l\'\xc3\x8dndia localitzat a la boca del riu Brahmaputra (prop de Comilla) al sud-est de Bengala. Fou un vassall de l\'Imperi Gupta._NEWLINE_Samatata es va crear amb l\'esfondrament de l\'Imperi Maurya, un temps despr\xc3\xa9s de la mort de l\'Emperador Asoka el 232 aC. No se sap gaireb\xc3\xa9 res sobre la hist\xc3\xb2ria del regne , excepte que va ser governat per reis budistes fins a finals del segle VII. El ge\xc3\xb2graf Ptolemeu anomena al regne com Souanagoura. Dos viatgers xinesos antics tamb\xc3\xa9 esmenten Samatata en els seus viatges. A primers del segle VII un monjo erudit i viatger anomenat Xuanzang el va anomenar "San-mo-tat\'un" i va deixar dit que el regne era un centre budista. Va donar la dist\xc3\xa0ncia entre Kamarupa i Samatata com a 1300 li. Tamb\xc3\xa9 explicava que la terra era baixa i humida i de m\xc3\xa9s o menys 3000 li en circuit. Samatata va ser visitat gaireb\xc3\xa9 un segle m\xc3\xa9s tard per un altre monjo xin\xc3\xa8s, Yijing. Sobre la base de les evid\xc3\xa8ncies epigr\xc3\xa0fiques, escrits dels viatgers xinesos i descobriments arqueol\xc3\xb2gics a l\'\xc3\xa0rea de Lalmai-Mainamati, el regne de Samatata va estar format pels territoris m\xc3\xa9s enll\xc3\xa0 del Meghna a les planes de Comilla-Noakhali, les muntanyes adjacents de Tripura (Atabi-Khanda) a l\'est i les illes del delta al sud. El territori s\'estenia fins a les muntanyes de Sylhet al nord i la badia de Bengala al sud i els seus l\xc3\xadmits estaven ben definits per les muntanyes de Tripura i Arakan a l\'est i el riu Meghna (les aig\xc3\xbces combinades del Padma, Meghna i Brahmaputra) a l\'oest._NEWLINE_A l\'abril del 2010 es van iniciar excavacions arqueol\xc3\xb2giques en els pobles de Wari i Bateshwar i van descobrir les ru\xc3\xafnes d\'una ciutat fortificada de Samatata.'